सेवा की इसी अवधारणा में हमने आईआईटी के प्रोफ़ेसर डॉ. किरण सेठ से सीखा कि कोई काम छोटा और बड़ा नहीं होता। हम आज भी किरण सेठ से प्रेरणा पाते हैं जिन्होंने अपना पूरा जीवन ही इस एक बड़े उद्देश्य के लिए समर्पित कर दिया। बहुत बाद में जाकर हमारे मगज में ये बात बैठी कि हम किसी आयोजन में सभागार के बाहर जाने-अनजाने लोगों की पगरखियाँ क्यों एक सीध में रखकर उन्हें इधर-उधर सरकाएं। बाद में ही जाना कि एक वोलंटियर कैसे किसी शास्त्रीय नृत्य प्रस्तुति के ऐनवक्त के आपातकाल में अपने ही पहने हुए बनियान को पौछे के माफिक व्यवहार करता हुआ मंच साफ़ कर देता है। जुनून ही एक युवा को सक्रीय एक्टिविस्ट में बदल सकता है। सीखने के अनुभव कई बार कड़वे हो जाने की प्रक्रिया से भी गुज़रते हैं। अभी मैं भूला नहीं हूँ वैसे भूल भी नहीं सकता कि ओडिसी के नामी हस्ताक्षर ने मुझे उदयपुर हवाई अड्डे पर किस कदर डाटा। खैर ग़लती तो मेरी थी ही। असल में स्पिक मैके एक तरीके की स्कूलिंग है। अनौपचारिक स्कूलिंग।जहां खुद ही सिखते-संभलते आगे बढ़ना होता है।खुद को करेक्ट ही करना होता है और ये करेक्ट करने की हिम्मत और हुनर भी यहीं सीखा जाता है।